b'\n_START_ARTICLE_\nFerdinand Bol\n_START_PARAGRAPH_\nFerdinandas Bolis (ol. Ferdinand Bol, 1616 m. bir\xc5\xbeelio 24 d.(?), Dordrechtas\xc2\xa0\xe2\x80\x93 1680 m. liepos 24 d.(?), Amsterdamas)\xc2\xa0\xe2\x80\x93 XVII a. Nyderland\xc5\xb3 tapytojas, Rembranto pasek\xc4\x97jas.\n_START_SECTION_\nBiografija\n_START_PARAGRAPH_\nFerdinandas Bolis gim\xc4\x97 1616 m. Dordrechte, pakrik\xc5\xa1tytas bir\xc5\xbeelio 24 d. Jis buvo pasiturin\xc4\x8dio chirurgo s\xc5\xabnumi. Bolis mok\xc4\x97si pas Jacob Geritsz. Cuyp. Gali b\xc5\xabti, kad mok\xc4\x97si Utrechte. nes \xc5\xa1io miesto dailinink\xc5\xb3 \xc4\xaftaka \xc5\xbeenkli ankstyvojoje Bolio k\xc5\xabryboje. 1637 m. jis persik\xc4\x97l\xc4\x97 \xc4\xaf Amsterdam\xc4\x85 ir tapo Rembranto mokiniu. 1642 m. datuojami Bolio pasira\xc5\xa1yti darbai, tikriausiai tuo metu jis atidar\xc4\x97 nuosav\xc4\x85 studij\xc4\x85 Amsterdame. Pripa\xc5\xbeinim\xc4\x85 jam peln\xc4\x97 1649 m. grupinis portretas \xe2\x80\x9eKeturi Amsterdamo raupsuot\xc5\xb3j\xc5\xb3 prieglaudos regentai\xe2\x80\x9c. Dailininkas prad\xc4\x97jo gauti u\xc5\xbesakym\xc5\xb3 i\xc5\xa1 kit\xc5\xb3 miest\xc5\xb3. 1652 m. Bolis pri\xc4\x97m\xc4\x97 Amsterdamo pilietyb\xc4\x99, tikriausiai d\xc4\x97l to, kad gal\xc4\x97t\xc5\xb3 gauti u\xc5\xbesakym\xc5\xb3 naujosios Amsterdamo rotu\xc5\xa1\xc4\x97s dekoravimui. 1653 m. Bolis ved\xc4\x97 Lysbeth Dell, kuri buvo \xc4\xaftakingo Amsterdamo \xc4\xafstaig\xc5\xb3 nario dukt\xc4\x97. Tikriausiai su jos t\xc4\x97vo pagalba Bolis gavo u\xc5\xbesakym\xc5\xb3 i\xc5\xa1 admiraliteto ir vyno prekiautoj\xc5\xb3 gildijos._NEWLINE_1654 m. dailininkui gim\xc4\x97 vienintelis vaikas, s\xc5\xabnus Elbertas. 1661 \xe2\x88\x92 1663 m. Boilis suk\xc5\xabr\xc4\x97 grup\xc4\x99 admirolo Michiel de Ruyter portret\xc5\xb3. Po \xc5\xbemonos 1660 m. mirties dailininkas 1669 m. ved\xc4\x97 antr\xc4\x85 kart\xc4\x85, Anna van Arckel, pasiturin\xc4\x8di\xc4\x85 na\xc5\xa1l\xc4\x99. Pana\xc5\xa1u, kad ma\xc5\xbedaug tuo metu nutrauk\xc4\x97 k\xc5\xabrybin\xc4\x99 veikl\xc4\x85, nes ne\xc5\xbeinomas nei vienas v\xc4\x97lesnis jo paveikslas. Ferdinandas Bolis mir\xc4\x97 1680 m., palaidotas liepos 24 d. Amsterdame. Savo metu dailininkas buvo auk\xc5\xa1tai vertinamas d\xc4\x97l istorini\xc5\xb3 paveiksl\xc5\xb3, ta\xc4\x8diau \xc5\xa1iuo metu portretai laikomi talentingesniais Bolio darbais. Savo ankstyvuosiuose istoriniuose paveiksluose Bolis buvo labai \xc4\xaftakotas Rembranto, beveik tiesiogiai sek\xc4\x97 Rembranto kompozicijomis. Pavyzd\xc5\xbeiui, \xe2\x80\x9eRa\xc5\xa1el\xc4\x97s pasirodymas Jok\xc5\xabbui\xe2\x80\x9c labai pana\xc5\xa1us \xc4\xaf Rembranto \xe2\x80\x9eDanaj\xc4\x85\xe2\x80\x9c. Amsterdamo rotu\xc5\xa1\xc4\x97s (dabar karali\xc5\xa1kieji r\xc5\xabmai) dekoravimo paveiksluose Ferdinado Bolio stilius tapo labiau klasi\xc5\xa1kesnis. R\xc5\xabmuose jis dirbo kartu su Govaert Flinck.'